ก.ล.ต.เตือน! ระวังถูกชักชวนลงทุน”ไทยแองเจิลอินเวสเตอร์ฯ”ชี้ไม่ผ่านเกณฑ์ขาย”ดิจิทัล โทเคน”
ก.ล.ต.เตือน! ระวังถูกชักชวนลงทุน "ไทยแองเจิลอินเวสเตอร์ฯ” ชี้ไม่ผ่านเกณฑ์ขาย"ดิจิทัล โทเคน"
7 ธ.ค. 2561

รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ได้รับแจ้งเบาะแสและตรวจพบว่า มีการชักชวนประชาชนให้ลงทุนในหลักทรัพย์ หรือโทเคนดิจิทัล thaiangelinvest ซึ่งอาจถูกเรียกว่า คอยน์  โทเคน หรือเหรียญดิจิทัล  ผ่านทางสื่อออนไลน์ต่าง ๆ อาทิ เว็บไซต์บริษัท Facebook และ YouTube
บริษัท ไทยแองเจิลอินเวสเตอร์ คอนซัลแตนท์ จำกัด ยังไม่ได้ยื่นคำขอและยังไม่ได้รับอนุญาตให้ออกและเสนอขายหลักทรัพย์ที่ออกใหม่ หรือโทเคนดิจิทัล ผู้ที่ได้รับข่าวสารหรือได้รับการชักชวนควรใช้ความระมัดระวังในการลงทุน
เนื่องจาก (1) โทเคนดิจิทัลไม่ผ่านการกลั่นกรองคุณสมบัติและการสอบทานสัญญาอัจฉริยะ (smart contract) โดยไอซีโอพอร์ทัลที่ได้รับความเห็นชอบจาก ก.ล.ต.  (2) อาจไม่มีการเปิดเผยข้อมูลที่จำเป็นและเพียงพอต่อการตัดสินใจของผู้ลงทุน (3) โทเคนดิจิทัลดังกล่าวอาจไม่มีสภาพคล่องในการซื้อขายหรือไม่สามารถเปลี่ยนเป็นเงินสดได้
โดยขณะนี้ยังไม่มีผู้ออกโทเคนดิจิทัลรายใดได้รับอนุญาต และยังไม่มีผู้ใดมายื่นแบบคำขออนุญาตและแบบไฟลิ่งกับ ก.ล.ต.  ดังนั้น ก.ล.ต. จึงขอเตือนให้ผู้ลงทุนระมัดระวัง หากถูกชักชวนหรือได้รับข้อมูลเกี่ยวกับการลงทุนในสินทรัพย์ดิจิทัล
ทั้งนี้ หากมีเบาะแสเกี่ยวกับการดำเนินการที่น่าสงสัย โปรดแจ้ง SEC Help Center ของ ก.ล.ต. ที่โทร. 1207 อนึ่ง กรณีตรวจพบว่ามีการกระทำผิดกฎหมายที่อยู่ภายใต้การกำกับดูแลอื่น ๆ ก.ล.ต. จะมีกระบวนการในการประสานกับหน่วยงานที่เกี่ยวข้องในการดำเนินการต่อไป